b'\n_START_ARTICLE_\nChristian Knudsen\n_START_SECTION_\nKarriere\n_START_PARAGRAPH_\nChristian Knudsen var en s\xc3\xb8n af justitsr\xc3\xa5d og arkivar i Danske Kancelli Hans Christian Knudsen (26. april 1724 - 9. august 1803) og Gertrud f\xc3\xb8dt Borthig (d\xc3\xb8d 1757). Han blev i 1771 student fra Metropolitanskolen, 1774 juridisk kandidat fra K\xc3\xb8benhavns Universitet, 1777 kopist i Danske Kancelli og titul\xc3\xa6r kancellisekret\xc3\xa6r, 1780 registrator i dettes arkivkontor, 1788 kancelliets 2. og 1790 dets 1. ekspeditionssekret\xc3\xa6r med s\xc3\xa6de og stemme i Kancellikollegiet samt virkelig kancellir\xc3\xa5d, 1799 assessor og 1801 deputeret sammesteds, 1800 chef for 2. departements 2. afdeling, 1801 virkelig justitsr\xc3\xa5d og samme \xc3\xa5r deputeret og chef for 5. departement, 1802 tillige ekstraordin\xc3\xa6r assessor i H\xc3\xb8jesteret. 1803 blev Knudsen virkelig etatsr\xc3\xa5d, 1804 4. deputeret og samme \xc3\xa5r 3. deputeret, senere samme \xc3\xa5r 2. deputeret og chef for 2. og 5. departement. Han blev 28. juni 1809 Ridder af Dannebrog og 1812 konferensr\xc3\xa5d. Han d\xc3\xb8de 1. april 1813 i K\xc3\xb8benhavn._NEWLINE_Han var desuden fra 1799 medlem af Kommissionen ang. opf\xc3\xb8relsen af et nyt r\xc3\xa5dhus; 1800 medlem af direktionen for Tontinen af 1800 og samme \xc3\xa5r direkt\xc3\xb8r for samme; 1801 medlem af Kommissionen til underst\xc3\xb8ttelse af kv\xc3\xa6stede og efterladte, 1803 af General-Indkvarteringskommissionen og af Kommissionen ang. Christiansborg Slots genopbygning og det nye R\xc3\xa5d- og Domhus i K\xc3\xb8benhavn, 1807 af Overadmiralitetsretten i Rendsborg og samme \xc3\xa5r af Krigskassekommissionen, 1812 af Kommissionen til opf\xc3\xb8relse af nye bygninger for familier af middelstanden i K\xc3\xb8benhavn og samme \xc3\xa5r af Kommissionen til at give forslag om gr\xc3\xa6nserne for de forskellige handelsberettigelser._NEWLINE_1798 p\xc3\xa5begyndte han sammen med sin kollega Peter Johan Monrad Collegial-Tidendes udgivelse, som han fortsatte indtil sin d\xc3\xb8d.\n_START_SECTION_\nVurdering\n_START_PARAGRAPH_\nVel h\xc3\xb8rte han ikke til sin tids mest fremragende m\xc3\xa6nd i centraladministrationen; men hans kundskabsfylde, flid, p\xc3\xa5passelighed og sunde d\xc3\xb8mmekraft har dog sat sig mange betydningsfulde spor i det kollegium, han i en lang \xc3\xa5rr\xc3\xa6kke s\xc3\xa6rlig var knyttet til._NEWLINE_Han blev gift 19. november 1790 i Garnisons Kirke med Sara Thomine Klingenberg (30. november 1774 i Bakke - 26. september 1851 i K\xc3\xb8benhavn). datter af Andreas Klingenberg.'